钦定古今图书集成/历象汇编/岁功典/第072卷 > 八月十五日夜半云开然后翫月因书一时之
## 钦定古今图书集成/历象汇编/岁功典/第072卷 > 八月十五日夜半云开然后翫月因书一时之

景，寄呈乐天　　　　　　　　　前人

半夜碧云收，中天素月流。开城邀好客，置酒赏清秋。
影透衣香润，光凝歌黛愁。斜辉犹可翫，移宴上西楼。
〈西楼白居易常赋诗之所也〉

===奉和中书崔舍人八月十五日夜翫月二十韵===

前人

“暮景中秋爽，阴灵既望圆。浮精离碧海，分照接虞渊。
迥见孤轮出，高从倚盖旋。二仪含皎澈，万象共澄鲜。
整御当西陆，舒光丽上弦。从星变风雨，顺日助陶甄。
远近同时望，晶荧此夜偏。运行调玉烛，洁白应金天。
曲沼疑瑶镜，通衢若象筵。逢人尽冰雪，遇景即神仙。
引素吞银汉，凝清洗绿烟。皋禽警露下，邻杵思风前。”
水是还珠浦，山成种玉田。剑沈三尺影，灯罢九枝然。
象外形无迹，寰中影有迁。稍当云阙正，未映斗城悬。
静对挥宸翰，闲临襞彩笺。境同牛渚上，宿在凤池边。
兴掩寻安道，词胜命仲宣。从今纸贵后，不复咏陈篇。